  Анжелика Тихонова корреспондент 12-14 куартолэзе Ижкарын нырысьсэ ортчоз «Театр но нылпиос» Росси фестиваль. Отчы нылпиослэн но егитъёслэн йӧслык театр коллективъёссы пыриськозы. Со сярысь иворъёсъя «Удмуртия» агентстволэн корреспондентэзлы вераз «Калык творчествоя элькун юрт — Егитъёслэн юртсы» ужъюртлэн кивалтӥсезлэн калык творчествоя воштӥсез Вероника Шалавина. Фестиваль ас мылкыдзыя шудӥсь йӧслык театръёсты ӝутон понна радъяське. Коллективъёслэн репертуаразы Россиысь калыкъёслэн кылынызы яке йӧслык литературая пуктэм спектакль луыны кулэ. Фестивальлэн ужанрадлыказ конкурс улсын возьматонъёс, творческой пумиськонъёс, мастер-классъёс чакламын.  Вань конкурс ужъёсты Ижкарын учкозы, Йӧскалык театрын но Мунё театрын. Нош фестиваль улсын пумиськонъёс Сарапулын но Вотка карын ортчозы Вероника ШалавинаУжрадэ, чакламъя, Удмуртиысь 3 коллектив пыриськоз. Со сяна, мукет улосвылъёсысь 7 пала коллективъёсты возьмало на.  Росси фестиваль усьтӥськоз 12-тӥ куартолэзе. Ужрадэз радъясьёслэн малпанъёссыя, сӥё-дано усьтон Шор площадьын кутскоз, собере калыкъёслэн эшъяськонзылы сӥзем синпелет доры театр шествие мыноз. Бӧрысь ваньзы Йӧскалык театре вамыштозы, отын одӥгзэ спектаклез возьматозы. Фестиваль кык люкетэн ортче. Али элькун люкетаз куриськонъёсты куто. Вероника Шалавиналэн верамезъя, соосты 20-тӥ южтолэзёзь басьтозы. «Быръён видеотуръя ортчоз. Соин ик али куриськонъёс, видеоматериалъёс лыкто. Нош 20-тӥ южтолэзь бере ини, 21-тӥ числое ик, видеоматериалъёс учкемын луозы. Тужгес усто спектакльёсты Москвае, фестивале пыриськисьёслэсь валтӥсь лыдметсэс кылдытон понна келялозы», — шуиз со. Театр фестивалез Россиысь «Калык творчествоя кун юрт» но Удмуртиысь «Калык творчествоя юрт — Егитъёслэн юртсы» ортчыто.  Тегъёс: Лулчеберет Ижкар Театр Удмуртия Россия нылпиос фестиваль Мерлык йӧслыкъёс  